**Local Media Booster**

**Programi i granteve për media**

**THIRRJE PËR PROPOZIME**

### **1. SFONDI**

#### **1.1. Rreth organizatës**

Kosovo 2.0 (K2.0) është media me bazë në Prishtinë e përkushtuar ndaj gazetarisë shpjeguese, kontekstuale dhe narrative, ku rrëfimtaria nuk ka të bëjë vetëm me dokumentimin e botës përreth nesh, por edhe kontribuon në riimagjinimin e saj.

E themeluar në vitin 2010 si platforma e parë e blogut në Kosovë, K2.0 u zgjerua dhe u konsolidua si një zë kritik dhe i besueshëm gazetaresk në vend e përtej. Përgjatë viteve, K2.0 ka botuar një varg revistash të shtypura me tema të ndryshme përpara se të kalonte në një model të revistës online. Gjatë kësaj kohe, kemi organizuar një gamë të gjerë të ngjarjeve publike dhe nismave edukative joformale që i konsiderojmë qenësore për misionin tonë më të gjerë gazetaresk.

#### **1.2. Konteksti i thirrjes**

Në janar 2025, kemi filluar zbatimin e projektit **“Përmirësimi i integritetit të informacionit në epokën digjitale dhe të inteligjencës artificiale”**, një aktivitet i zbatuar në kuadër të projektit **"Mbështetje për Shoqërinë Civile në Kosovë**”, financuar nga Dukati i Madh i Luksemburgut dhe implementuar nga LuxDev, Agjencia e Luksemburgut për Bashkëpunim Zhvillimor.

Ky aktivitet synon të përmirësojë integritetin e informacionit në Kosovë përmes forcimit të mediave lokale dhe rritjes së ndërgjegjësimit publik. Qëllimi është të luftohet çrregullimi informativ, të promovohet raportimi faktik dhe të fuqizohen mediat.

Në kuadër të kësaj nisme, synojmë të ofrojmë **financim në shkallë të vogël dhe mentorim** për mediat lokale, për të mbështetur **zhvillimin e përmbajtjes gazetareske të pavarur dhe me cilësi të lartë.** Kjo nismë është dizajnuar për të përmirësuar mjedisin mediatik duke siguruar që mbështetja financiare dhe ekspertiza të jenë të qasshme për një gamë të gjerë mediash, veçanërisht për ato që kanë vështirësi në sigurimin e fondeve direkte nga donatorët ose që duhet të përmirësojnë aftësitë e tyre gazetareske dhe kapacitetet organizative për të adresuar në mënyrë efektive sfidat e një mjedisi gjithnjë e më shumë digjital.

Kjo nismë do të ofrojë gjithashtu mbështetje në fusha si ndërveprimi me audiencën, inteligjenca artificiale (AI) dhe zbatimi i qasjeve inovative në rrëfimin gazetaresk. Përveç fuqizimit të praktikave redaktoriale, projekti do të theksojë rëndësinë e verifikimit të fakteve, raportimit etik dhe promovimit të transparencës mediale.

Përmes kësaj qasjeje bashkëpunuese, mediat lokale do të fuqizohen për të ndërtuar modele të qëndrueshme që e vënë gazetarinë cilësore përpara senzacionalizmit. K2.0 do të punojë afër me përfituesit e përzgjedhur për t’i ndihmuar të përballen me sfidat urgjente të mjedisit modern medial, si përshtatjen me teknologjitë e reja, përmirësimn e pranisë online dhe sigurimin e pavarësisë redaktoriale.

Në fund, kjo nismë synon të nxjerrë një publik më të informuar, i aftë për të dalluar informacionet e besueshme nga ato jo të besueshme. Duke i pajisur gazetarët/et lokalë/e me aftësitë, burimet dhe mentorimin e nevojshëm për të prodhuar rrëfime të besueshme dhe me ndikim, kontribuojmë në shëndetin afatgjatë të ekosistemit medial të Kosovës dhe në mbrojtjen e proceseve demokratike.

### **2. QËLLIMET E THIRRJES PËR PROPOZIME**

#### **2.1. Qëllimet dhe prioritetet**

Qëllimi kryesor i kësaj thirrjeje për propozime është fuqizimi i mediave të vogla lokale përmes granteve. Kjo mbështetje financiare synon të përmirësojë kapacitetin e tyre për të prodhuar përmbajtje cilësore, për të nxitur angazhimin në komunitet dhe për të përmirësuar qëndrueshmërinë e tyre në një mjedis medial që po ndryshon me shpejtësi me përfshirjen e inteligjencës artificiale.

Mbështetja do të përfshijë:

* Integrimin e mjeteve të inteligjencës artificiale si një mënyrë për të rritur efikasitetin në prodhimin e përmbajtjes gazetareske cilësore dhe të bazuar në fakte (sipas zgjedhjes së organizatës/medias përfitues/e);
* Sesione mujore mentorimi për përfituesit/et e grantit;
* Prodhimi i përmbajtjes gazetareske që fokusohet në kundërshtimin e çrregullimit informativ në epokën e inteligjencës artificiale;
* Rritja e kapaciteteve të mediave për të prodhuar përmbajtje gazetareske cilësore;
* Rritja e kapaciteteve të mediave në menaxhimin financiar dhe të projekteve.

#### **2.2. Shuma e fondeve të disponueshme**

Në secilën thirrje do të përzgjidhen **deri në tre (3) aplikantë/e** që do të jenë përfitues/e të granteve, ku secili projekt do të marrë mbështetje deri në **5,000 EUR.** Grantet janë ekskluzivisht të bazuara në projekte dhe nuk mund të përdoren për mbështetje institucionale.

### **3. KRITERET PËR PËRFITIMIN E GRANTIT**

#### **3.1. Llojet e subjekteve që kanë të drejtë për mbështetje financiare**

Për të qenë përfitues/e, aplikuesit/et duhet të jenë:

* Media të regjistruara që janë të bazuara dhe veprojnë në Kosovë dhe që kanë përvojë të dëshmuar në prodhimin e përmbajtjes mediatike;
* Të regjistruara si OJQ ose si biznese private mediale;
* Media të vogla (deri në 15 punëtorë).

#### **3.2. Formularët dhe dokumentet e nevojshme**

Çdo aplikant/e duhet të dorëzojë dokumentet e mëposhtme të plotësuara si pjesë e aplikimit të tij/saj:

* Formulari i aplikimit;
* Formulari i propozimit të buxhetit;
* Certifikata e regjistrimit;
* Vërtetimi tatimor (jo më i vjetër se 3 muaj).

##### **3.2.1. Kohëzgjatja**

Projektet duhet të zbatohen brenda një periudhe 6-mujore, me datën më të hershme të fillimit **më 1 gusht 2025** dhe datën më të vonshme të përfundimit më **31 mars 2026**.

##### **3.2.2. Shtrirja gjeografike**

Projektet duhet të zbatohen brenda territorit të Kosovës.

##### **3.2.3. Sektori/temat**

Projektet duhet të kontribuojnë kryesisht në luftimin e çrregullimit informativ, përkatësisht, dezinformimit dhe keqinformimit.

##### **3.2.4. Aktivitetet e pranueshme**

Aktivitetet e pranueshme përfshijnë:

* Përdorimi i mjeteve të inteligjencës artificiale për të mbështetur dhe përmirësuar rrjedhën e punës në media dhe krijimin e përmbajtjes gazetareske;
* Prodhime gazetareske (artikuj të shkruar, multimedia, video, dokumentarë, radio, TV, animacione, etj.).

##### **3.2.5. Aktivitetet e papranueshme**

Aktivitetet e mëposhtme nuk janë të pranueshme:

* Punëtori për gazetari pjesëmarrëse dhe sesione trajnuese;
* Konferenca, diskutime dhe ngjarje rrjetëzimi që nuk prodhojnë përmbajtje gazetareske;
* Aktivitete ose fushata politike apo të lidhura me parti politike;
* Projekte të financuara më parë nga KSV/025 – Mbështetje për shoqërinë civile në Kosovë;
* Sponsorizime individuale për pjesëmarrje në punëtori, seminare apo ngjarje të ngjashme.

#### **3.3. Kriteret e pranueshmërisë për kostot**

##### **3.3.1. Kostot e drejtpërdrejta të pranueshme**

Financimi mund të mbulojë:

* Shpenzimet e stafit që janë direkt të lidhura me zbatimin e projektit;
* Blerjen apo abonimin në mjete të inteligjencës artificiale;
* Shpenzimet për shpërndarje dhe promovim.

Nuk ka kufizim të rreptë për përqindjen e kategorive buxhetore. Megjithatë, shumica e buxhetit duhet të fokusohet në prodhime gazetareske**. Bashkë-financimi lejohet, por nuk është i detyrueshëm.**

##### **3.3.2. Kostot e drejtpërdrejta të papranueshme**

Kostot e mëposhtme nuk janë të pranueshme në kuadër të kësaj thirrjeje:

* Borxhet dhe shpenzimet për shërbimin e borxhit (interesi);
* Shpenzime të bëra para fillimit të projektit apo pas përfundimit të tij;
* Rezerva për humbje ose detyrime të mundshme në të ardhmen;
* Blerje toke apo objektesh;
* Kredidhënie për palë të treta.

Nëse projekti juaj gjeneron fitim, ai duhet të riinvestohet tërësisht në projekt.

### **4. UDHËZIME PËR APLIKIMIN**

Aplikuesit/et duhet t’i dërgojnë dokumentet e mëposhtme në adresën elektronike: applications@ktwopointzero.com, deri më **23 qershor 2025**, me titull: **Aplikimi për Local Media Booster:**

* Propozimi i projektit;
* Propozimi i buxhetit;
* Dëshmia e regjistrimit;
* Verifikimi tatimor (jo më i vjetër se tre muaj).

Shabllonet për propozim-projektin dhe për buxhetin **janë të bashkangjitura në këtë thirrje.** Ju duhet t’i përdorni këto shabllone dhe t’i plotësoni ato tërësisht që propozimi juaj të merret në shqyrtim. Mospërmbushja e ndonjë seksioni të propozimit ose mungesa e informatave të plota mund të rezultojë në diskualifikimin e aplikimit tuaj.

Në mënyrë të ngjashme, për propozimin e buxhetit**, të gjitha kolonat e shabllonit**, përfshirë kolonën e arsyetimit, duhet të plotësohen. Shablloni i buxhetit përmban udhëzime shtesë, për shembull, për buxhetimin e duhur dhe shpjegimin e kostove të stafit. Mospërfillja e këtyre udhëzimeve mund të rezultojë në përjashtim nga shqyrtimi.

Të gjitha dokumentet e aplikimit duhet të dërgohen në format Word, Excel ose PDF. Është nën përgjegjësinë tuaj që të siguroheni që dokumentet të jenë të lexueshme dhe të qasshme; pamundësia për ta bërë këtë mund të rezultojë në përjashtim. Po ashtu, është nën përgjegjësinë tuaj të siguroheni që informacionet në aplikimin tuaj të jenë të plota, të sakta dhe në përputhje me udhëzimet.

Çdo entitet mund të dorëzojë **vetëm një propozim.** Nëse dorëzoni apo merrni pjesë në më shumë se një propozim, të gjitha propozimet që përfshijnë entitetin tuaj do të refuzohen.

Ju mund ta shkruani aplikimin në gjuhën shqipe, serbe ose angleze.

### **5. ZGJEDHJA E APLIKIMEVE**

Propozimet do të vlerësohen sipas kritereve të mëposhtme:

* Relevanca e propozimit me qëllimet e thirrjes (maksimum 30 pikë);
* Zbatueshmëria e veprimit të propozuar (maksimum 25 pikë);
* Kapaciteti financiar, operativ dhe përvoja e aplikantit/es (maksimum 20 pikë);
* Buxheti dhe efektiviteti i kostove (maksimum 15 pikë);
* Qëndrueshmëria (maksimum 10 pikë).

Propozimi juaj do të vlerësohet nga një juri e përbërë nga dy anëtarë/e të stafit të K2.0 dhe një vlerësues i/e jashtëm/me.

Ndërkohë që cilësia e propozimit është kriteri kryesor i vlerësimit, juria do të marrë parasysh gjithashtu **diversitetin gjeografik dhe tematik** të granteve dhe **organizatave aplikuese.** Parimet e mundësive të barabarta dhe gjithëpërfshirjes do të promovohen në mënyrë aktive gjatë procesit të përzgjedhjes. Kjo përfshin shqyrtimin e skemave të mëparshme të nën-grantimit të zbatuara nga K2.0 si dhe kontekstin në të cilin veprojnë organizatat aplikuese. Gjithashtu, juria do të përpiqet të shmangë financimin e dyfishtë të entiteteve që tashmë marrin mbështetje financiare nga KSV/025 – Mbështetje për shoqërinë civile në Kosovë.

Ju lutemi kini parasysh që, nëse projekti juaj përzgjidhet, mund të kërkojmë **që ta modifikoni** propozimin tuaj për të përfituar financim. Kjo mund të jetë, për shembull, për të përmirësuar efektivitetin e kostos, për të qartësuar logjikën e ndërhyrjes ose për të rritur ndikimin e aktiviteteve tuaja.

Ekipi i K2.0 do t’ju informojë për vendimin përfundimtar në lidhje me aplikimin tuaj. Nëse dëshironi, mund të kërkoni sqarime për vendimin e jurisë deri në 5 ditë pune pas komunikimit të tij.

### **6. SHTOJCAT**

* Formulari narrativ i aplikimit;
* Formulari i buxhetit për aplikim.

**Për pyetje, kontaktoni në:** **applications@ktwopointzero.com** **deri më 15 qershor 2025.**

**Afati kohor i kësaj thirrjeje**

| 2 Qershor, 2025 | Hapja e thirrjes |
| --- | --- |
| 15 Qershor, 2025 | Afati për dorëzimin e pyetjeve për K2.0 |
| 23 Qershor, 2025 | **Afati për dorëzimin e aplikimeve për grant** |
| Korrik, 2025 | Informimi i aplikantëve për vlerësimin |
| Korrik, 2025 | Nënshkrimi i kontratës |
| 1 Gusht, 2025 | Fillimi më i hershëm i zbatimit të projektit |
| Korrik, 2025 | Trajnimi për përfituesit e përzgjedhur |